b'\n_START_ARTICLE_\nDehydraatio\n_START_PARAGRAPH_\nDehydraatiolla tarkoitetaan yleisesti veden poistamista. Kemiassa dehydraatiolla tarkoitetaan eliminaatioreaktiota, johon liittyy vesimolekyylin (H\xe2\x82\x82O) lohkeaminen._NEWLINE_L\xc3\xa4\xc3\xa4ketieteess\xc3\xa4 dehydraatiolla eli nestehukalla tai nestevajeella tarkoitetaan elimist\xc3\xb6n kuivumistilaa, joka syntyy elimist\xc3\xb6n liian v\xc3\xa4h\xc3\xa4isen nestem\xc3\xa4\xc3\xa4r\xc3\xa4n seurauksena. Jo muutaman prosentin vaje elimist\xc3\xb6n sis\xc3\xa4lt\xc3\xa4m\xc3\xa4n veden m\xc3\xa4\xc3\xa4r\xc3\xa4ss\xc3\xa4 voi aiheuttaa ongelmia. Nestehukan aiheuttamia oireita ei kuitenkaan aina osata yhdist\xc3\xa4\xc3\xa4 nestehukkaan._NEWLINE_Nestehukan ensioireita on usein p\xc3\xa4\xc3\xa4ns\xc3\xa4rky, verenkierto heikkenee (esim. vaaleat ikenet) ja tilan pahentuessa tulee v\xc3\xa4symys. Lopulta pelkk\xc3\xa4 liikkuminen voi tuntua ylivoimaiselta. Nestehukassa voi ilmet\xc3\xa4 my\xc3\xb6s lihaskramppeja, sormien ja jalkojen turpoamista sek\xc3\xa4 pahimmillaan huimausta, pahoinvointia ja sekavuutta._NEWLINE_Lieviss\xc3\xa4 tapauksissa hoitona toimii nesteen ja energian nauttiminen sek\xc3\xa4 lep\xc3\xa4\xc3\xa4minen. Vakavissa elimist\xc3\xb6n kuivumistapauksissa on sairaalahoito v\xc3\xa4ltt\xc3\xa4m\xc3\xa4t\xc3\xb6nt\xc3\xa4._NEWLINE_Nestehukan syyn\xc3\xa4 voi olla esimerkiksi ripuli tai vatsatauti. My\xc3\xb6s aldosteronin riitt\xc3\xa4m\xc3\xa4t\xc3\xb6n eritys lis\xc3\xa4munuaiskuorikerroksesta voi olla syyn\xc3\xa4 kuivumiseen. Alkoholin poistuminen elimist\xc3\xb6st\xc3\xa4 aiheuttaa usein vieroitusoireena elimist\xc3\xb6n dehydraatiota._NEWLINE_Dehydraatio on tavallisempaa lapsilla ja vanhuksilla. Dehydraatiotilan oireita ovat hemoglobiinin m\xc3\xa4\xc3\xa4r\xc3\xa4n ja punasolujen tilavuusosuuden suureneminen veress\xc3\xa4, painon lasku, kudosten kimmoisuuden v\xc3\xa4heneminen, limakalvojen kuivuminen sek\xc3\xa4 elektrolyyttien pitoisuuksien muuttuminen elimist\xc3\xb6ss\xc3\xa4.'